Súradnice: 49°33′17″S 18°26′57″V﻿ / ﻿49,5548°S 18,4492°V﻿ / 49.5548; 18.4492

**Malchor** (1 219 m n. m.) je zalesnený vrch v Moravsko-sliezskych Beskydách. Leží na severnej Morave, približne 7 km juhovýchodne od Frýdlantu nad Ostravicí. Patrí do CHKO Beskydy a je piatym najvyšším vrchom pohoria.

Poloha
------

Nachádza sa v masíve mohutnej Lysej hory, v severnej polovici pohoria, v Lysohorskej rázsoche geomorfologického podcelku Lysohorská hornatina. Vrch leží v Moravsko-sliezskom kraji, v okrese Frýdek-Místek a v katastrálnom území obcí Krásná a Malenovice. Malchor je na juhu oddelený plytkým sedlom od Lysej hory, ktorej vrchol je vzdialený len približne 1 km. Východným smerom sa svahy zvažujú do údolia riečky Mohelnice, západne sa nachádza Malenovický kotel s riečkou Satina.

Opis
----

Vrch leží v atraktívnej centrálnej časti pohoria a vďaka blízkosti s Lysou horou a turistickým chodníkom, smerujúcim na najvyšší vrch pohoria, patrí medzi turisticky frekventované lokality. Značná nadmorská výška a poloha na okraji pohoria umožňujú z vhodných odlesnených lokalít ďaleké a zaujímavé výhľady. Samotný vrchol je porastený lesom, preto z tejto časti vrchu výhľady nie sú možné.

Z Lysej hory severne smerujúca rázsocha pokračuje z Malchora cez Kykulku (995 m n. m.) na Kýčeru (906 m n. m.) a Tanečnicu 820 m n. m.), severovýchodným smerom vybieha z vrcholu hrebeň, ukončený nevýrazným pahorkom Šebestýna (1 057 m n. m.). Zachované ekosystémy na západných svahoch chráni prírodná rezervácia Malenovický kotel. Západné svahy odvodňujú prítoky potoka Satina do Ostravice, východné odvádzajú vodu prítokmi riečky Mohelnice. Na značenom chodníku z Malenovíc sa nachádza mohyla Ivančena, venovaná pamiatke popravených skautov na konci II. svetovej vojny.

### Výhľady

Vďaka značnej nadmorskej výške je z odlesnených lokalít vrchu ďaleký rozhľad. Jedinečný výhľad je na blízku Lysú horu, blízky Travný a Radhošť, rovnako tak i na celé Ostravsko. Severný i západný horizont ponúka výhľad do nížin, no veľmi zaujímavý je celý východný horizont. Pri vhodných podmienkach sú viditeľné Javorníky, Kysucké i Sliezske Beskydy, no i Malá Fatra a Kysucká vrchovina. Nezriedka sa na obzore ukážu dominanty Oravských Beskýd, Vysokých Tatier či Veľkej Fatry.

Prístup
-------

Malchor tvorí predvrchol Lysej hory, na ktorú tadiaľto vedú dve značené trasy. Tie sa spájajú v malom sedle, ktoré oba velikány oddeľujú. Samotný vrchol Malchora však leží mimo žlto značenej trasy, preto k vrcholu je nutné odbočiť a prejsť lesným chodníkom.

* po  značke z obce Malenovice cez rázc. v sedle
* po  značke z obce Krásná cez Šebestýnu

Referencie
----------

1. 1 2 3 4   *Mapový portál HIKING.SK* [online]. Dennikn, [cit. 2021-05-25]. Dostupné online.
2. 1 2 3  BRANDOS, Otakar. *Malchor (1 219 m)* [online]. treking.cz, [cit. 2021-05-25]. Dostupné online.
3. ↑   *Malchor (1219 m n. m.)* [online]. vbeskydech.cz, [cit. 2021-05-25]. Dostupné online.
4. ↑   *Vrchol Malchor v Beskydech* [online]. kudyznudy.cz, [cit. 2021-05-25]. Dostupné online.
5. ↑   *Peakfinder* [online]. peakfinder.org, [cit. 2021-05-25]. Dostupné online.

Pozri aj
--------

* Moravsko-sliezske Beskydy
* Zoznam vrcholov v Moravsko-sliezskych Beskydách

Iné projekty
------------

Commons
* Spolupracuj na Commons Commons ponúka multimediálne súbory na tému **Malchor**

Externé odkazy
--------------

* Malchor na turistika.cz
* Popis vrchu